PMIndiaData/PMIndiaSum huggingface dataset:
കോളജുകളിലേയും സര്‍വകലാശാലകളിലെയും കേന്ദ്രഗവണ്‍മെന്റ് ഫണ്ട് നല്‍കുന്ന സാങ്കേതിക വിദ്യാഭ്യാസ സ്ഥാപനങ്ങളിലെയും അദ്ധ്യാപകരുടെ ശമ്പള പരിഷ്‌ക്കാരത്തിന് അംഗീകാരം

യൂണിവേഴ്‌സിറ്റി ഗ്രാന്റ് കമ്മിഷ(യു.ജി.സി)ന്റെ കീഴില്‍ വരുന്ന ഉന്നതപഠന കേന്ദ്രങ്ങളുടെയും കേന്ദ്രഫണ്ടില്‍ പ്രവര്‍ത്തിക്കുന്ന സാങ്കേതിക വിദ്യാഭ്യാസ സ്ഥാപനങ്ങളിലെയും അധ്യാപകരുടെയും തത്തുല്യ തസ്തികകളില്‍ ജോലി ചെയ്യുന്നവരുടെയും ശമ്പളം പരിഷ്‌ക്കരിക്കുന്നതിനു പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്രമന്ത്രിസഭായോഗം അംഗീകാരം നല്‍കി. ഇത്തരം ഉന്നത വിദ്യാഭ്യാസസ്ഥാപനങ്ങളിലുള്ള 8 ലക്ഷത്തോളം വരുന്ന അദ്ധ്യാപകരുടെയും അദ്ധ്യാപകര്‍ക്ക് തുല്യമായ മറ്റ് അക്കാദമിക ജീവനക്കാരുടെയും ശമ്പളമാണ് ഈ തീരുമാനത്തിലൂടെ പരിഷ്‌ക്കരിക്കപ്പെടുക. ഏഴാം ശമ്പളപരിഷ്‌ക്കരണ കമ്മിഷന്റെ ശിപാര്‍ശയുടെ അടിസ്ഥാനത്തില്‍ കേന്ദ്ര ഗവണ്‍മെന്റ് ജീവനക്കാരുടെ ശമ്പളപരിഷ്‌ക്കരണം നടത്തിയതിന്റെ തുടര്‍ച്ചയായാണ് ഈ നടപടി. യു.ജി.സി/എം.എച്ച്.ആര്‍.ഡി ഫണ്ട് നല്‍കുന്ന 106 സര്‍വകലാശാലകള്‍/കോളജുകള്‍, സംസ്ഥാന ഗവണ്‍മെന്റിന് കീഴിലുള്ള 329 സര്‍വകലാശാലകളിലേയും ഗവമെന്റുകളുടെയും സംസ്ഥാന പൊതു സര്‍വകലാശാലകളില്‍ അഫിലിയേറ്റ് ചെയ്തിട്ടുള്ള സ്വകാര്യ എയ്ഡഡ് മാനേജ്‌മെന്റുകള്‍ക്കും കീഴിലുള്ളതുമായ 12,912 കോളജുകളിലേയും ഉള്‍പ്പെടെയുള്ള അദ്ധ്യാപകര്‍ക്കും അതിന് തുല്യമായ അക്കാദമിക ജീവനക്കാരുമായ 7.58 ലക്ഷം ജീവനക്കാര്‍ക്ക് ഈ തീരുമാനത്തിന്റെ ഗുണം ലഭിക്കും. ഇതിന് പുറമെ കേന്ദ്ര സഹായത്തോടെ പ്രവര്‍ത്തിക്കുന്ന ഐ.ഐ.ടികള്‍, ഐ.ഐ.സികള്‍, ഐ.ഐ.എമ്മുകള്‍, ഐ.ഐ.എസ്.ഇ.ആര്‍കള്‍, ഐ.ഐ.ഐ.ടികള്‍, എന്‍.ഐ.ടി.ഐ.ഇകള്‍ എന്നിവയുള്‍പ്പെടെയുള്ള 119 സ്ഥാപനങ്ങളിലെ അദ്ധ്യാപകരും ഇതില്‍ ഉള്‍പ്പെടും. 2016 ജനുവരി ഒന്നിന്റെ മുന്‍കാല പ്രാബല്യത്തോടെയാണ് ശമ്പളപരിഷ്‌ക്കരണം നടപ്പാക്കിയിരിക്കുന്നത്. ഈ തീരുമാനത്തിന്റെ അടിസ്ഥാനത്തില്‍ കേന്ദ്രത്തിനുണ്ടാകുന്ന വാര്‍ഷിക സാമ്പത്തിക ബാദ്ധ്യത 9,800 കോടി രൂപയായിരിക്കും. ഈ ശമ്പളപരിഷ്‌ക്കരണം നടപ്പാക്കുന്നതിലൂടെ ആറാം ശമ്പളപരിഷ്‌ക്കരണകമ്മിഷന്‍ ശിപാര്‍ശ നടപ്പാക്കിയപ്പോള്‍ അദ്ധ്യാപകര്‍ക്ക് ലഭിച്ചിരുന്ന തുടക്ക ശമ്പളത്തില്‍ 10,400 രൂപയുടെ മുതല്‍ 49,800 രൂപയുടെ വരെ വര്‍ദ്ധനയുണ്ടാകും. ഈ പരിഷ്‌ക്കരണം നടപ്പാകുന്നതോടെ തുടക്ക ശമ്പളത്തില്‍ 22% മുതല്‍ 28% വരെ വര്‍ദ്ധനയുണ്ടാകും. സംസ്ഥാന ഗവണ്‍മെന്റുകള്‍ക്ക് കീഴിലുള്ള സ്ഥാപനങ്ങള്‍ക്ക് വേണ്ടി സംസ്ഥാന ഗവണ്‍മെന്റുകള്‍ ഈ ശമ്പളപരിഷ്‌ക്കരണം അംഗീകരിക്കണം. ശമ്പളപരിഷ്‌ക്കരണത്തിലൂടെ സംസ്ഥാന ഗവണ്‍മെന്റുകള്‍ക്കുണ്ടാകുന്ന അധികബാദ്ധ്യത കേന്ദ്ര ഗവണ്‍മെന്റ് വഹിക്കും. ശമ്പളപരിഷ്‌ക്കരണം നടപ്പാക്കാനുള്ള ഈ തീരുമാനം ഉന്നതവിദ്യാഭ്യാസത്തിന്റെ ഗുണനിലവാരം വര്‍ദ്ധിപ്പിക്കുകയും മികച്ച പ്രതിഭകളെ ഈ മേഖലയിലേക്ക് ആകര്‍ഷിക്കുകയും ചെയ്യും.
ഖേലോ ഇന്ത്യ ഗെയിംസ് വിജയകരമായി സമാപിച്ചു; പ്രധാനമന്ത്രി അസം ഗവണ്‍മെന്റിനെയും ജനതയെയും അഭിനന്ദിച്ചു

‘ഖേലോ ഇന്ത്യ ഗെയിംസ്’ വിജയകരമായി സമാപിച്ചതിന് അസം ഗവണ്‍മെന്റിനെയും ജനതയെയും പങ്കാൡകളെയും പ്രധാനമന്ത്രി തന്റെ മന്‍ കീ ബാത്തില്‍ അഭിനന്ദിച്ചു. ഖേലോ ഇന്ത്യ ഗെയിംസില്‍ വിവിധ സംസ്ഥാനങ്ങളില്‍നിന്നായി ആറായിരം കളിക്കാര്‍ പങ്കെടുക്കുന്നുണ്ടെന്നു പ്രധാനമന്ത്രി വ്യക്തമാക്കി. 80 റെക്കോര്‍ഡുകള്‍ ഭേദിക്കപ്പെട്ടു. ഇതില്‍ 56 എണ്ണം ഭേദിച്ചതു നമ്മുടെ പെണ്‍മക്കളാണ്. 2018ല്‍ ‘ഖേലോ ഇന്ത്യ ഗെയിംസ്’ ആരംഭിച്ചപ്പോള്‍ 3500 കളിക്കാരാണു പങ്കെടുത്തതെങ്കില്‍ മൂന്നു വര്‍ഷംകൊണ്ട് പങ്കെടുക്കുന്ന കൡക്കാരുടെ എണ്ണം ആറായിരത്തിലേറെ വര്‍ധിച്ചു. പങ്കാളിത്തം ഇരട്ടിയായി. പങ്കെടുക്കുന്ന കുട്ടികളുടെയും അവരുടെ രക്ഷിതാക്കളുടെയും പ്രചോദനാത്മകമായ കഥകള്‍ പ്രധാനമന്ത്രി മന്‍ കീ ബാത്തില്‍ വിശദീകരിച്ചു. അതിലൊരു കഥ തമിഴ്‌നാട്ടില്‍നിന്നുള്ള യോഗാനന്ദന്റേതായിരുന്നു. പ്രധാനമന്ത്രി പറഞ്ഞു: ‘യോഗാനന്ദന്‍ തമിഴ്‌നാട്ടില്‍ ബീഡി ഉണ്ടാക്കുകയാണ്. എന്നാല്‍ അദ്ദേഹത്തിന്റെ മകള്‍ പൂര്‍ണശ്രീ ഭോരദ്വഹനത്തില്‍ സ്വര്‍ണം നേടുക വഴി എല്ലാവരുടെയും മനംകവര്‍ന്നു.’ ഗുവാഹത്തിയില്‍ നടന്ന യൂത്ത് ഗെയിംസില്‍ 200 മീറ്റര്‍ സൈക്ക്‌ളിങ്ങില്‍ സ്വര്‍ണം നേടിയ ഡേവിഡിനെക്കുറിച്ചും അദ്ദേഹം പരാമര്‍ശിച്ചു. കാര്‍-നിക്കോബാര്‍ സ്വദേശിയായ ഡേവിഡ് കുഞ്ഞായിരിക്കെ മാതാപിതാക്കളെ നഷ്ടപ്പെട്ടു. അദ്ദേഹം ഫുട്‌ബോള്‍ താരം ആയിത്തീരണമെന്നാഗ്രഹിച്ച അമ്മാവന്‍, പ്രശസ്ത ഫുട്‌ബോള്‍ താരം ഡേവിഡ് ബെക്കാമിന്റെ പേരു നല്‍കി. എന്നാല്‍ കുഞ്ഞു ഡേവിഡിന് സൈക്ക്‌ളിങ്ങിനോടായിരുന്നു അടങ്ങാത്ത കമ്പം. അദ്ദേഹം ‘ഖേലോ ഇന്ത്യ’ പദ്ധതിയിലേക്കു തെരഞ്ഞെടുക്കപ്പെടുകയും ഇന്ന് സൈക്ക്‌ളിങ്ങില്‍ പുതിയ റെക്കോഡ് സൃഷ്ടിക്കുകയും ചെയ്തിരിക്കുകയാണ്. മുംബൈയിലെ കരീന ഷങ്ക്തയുടെ പ്രചോദനാത്മകമായ കഥയും പ്രധാനമന്ത്രി പങ്കുവെച്ചു. 100 മീറ്റര്‍ ബ്രെസ്റ്റ്-സ്‌ട്രോക്ക് നീന്തലില്‍ മല്‍സരിച്ച അവള്‍ 17 വയസ്സില്‍ താഴെയുള്ളവരുടെ വിഭാഗത്തില്‍ ദേശീയ റെക്കോഡോടെ സ്വര്‍ണം നേടി. പത്താം ക്ലാസില്‍ പഠിക്കവേ മുട്ടിനു പരുക്കേറ്റതിനാല്‍ കരീനയ്ക്കു പരിശീലനം നിര്‍ത്തിവെക്കേണ്ടിവന്നിരുന്നു. എന്നാല്‍ കരീനയും അവളുടെ അമ്മയും ധൈര്യം കൈവെടിഞ്ഞില്ല. മനക്കരുത്തിന്റെ വിജയമാണ് ഇന്നു നമുക്കു മുന്നില്‍ ദൃശ്യമായത്. പ്രധാനമന്ത്രി പറഞ്ഞു: ‘മറ്റു സംസ്ഥാനങ്ങളുടെ സംസ്‌കാരവുമായി ഇഴുകിച്ചേരാന്‍ അവസരം ലഭിക്കുന്നതിനൊപ്പം കളിക്കാര്‍ക്കു തങ്ങളുടെ അഭിനിവേശം പ്രകടിപ്പിക്കാന്‍ ലഭിക്കുന്ന അവസരം കൂടിയാണു ദേശീയ ഗെയിംസെന്നു നമുക്കെല്ലാം അറിയാം. അതിനാലാണ് എല്ലാ വര്‍ഷവും ‘ഖേലോ ഇന്ത്യ യൂത്ത് ഗെയിംസി’ന്റെ മാതൃകയില്‍ ‘ഖേലോ ഇന്ത്യ യൂനിവേഴ്‌സിറ്റി ഗെയിംസ്’ സംഘടിപ്പിക്കാന്‍ നാം തീരുമാനിച്ചത്. ഫെബ്രുവരി 22 മുതല്‍ മാര്‍ച്ച് ഒന്നുവരെ ഒഡിഷയിലെ കട്ടക്കിലും ഭുവനേശ്വറിലുമായി പ്രഥമ ‘ഖേലോ ഇന്ത്യ യൂനിവേഴ്‌സിറ്റി ഗെയിംസ്’ സംഘടിപ്പിക്കുകയാണ്. പങ്കെടുക്കുന്നതിനായി മൂവായിരിത്തിലേറെ കളിക്കാര്‍ യോഗ്യത നേടിയിട്ടുണ്ട്. ഫിറ്റ് ഇന്ത്യ ഗുണകരമായ ഫലമുണ്ടാക്കിയ ‘ഫിറ്റ് ഇന്ത്യ സ്‌കൂള്‍’ പദ്ധതിയെ പ്രധാനമന്ത്രി പ്രശംസിച്ചു. ഓണ്‍ലൈന്‍ റജിസ്‌ട്രേഷനിലൂടെ 65,000ലേറെ സ്‌കൂളുകള്‍ ‘ഫിറ്റ് ഇന്ത്യ സ്‌കൂള്‍’ സാക്ഷ്യപത്രം നേടിയതായി അദ്ദേഹം വെളിപ്പെടുത്തി. രാജ്യത്തെ ബാക്കി സ്‌കൂളുകള്‍കൂടി വിദ്യാഭ്യാസവും കായിക ഇനങ്ങളും ഏകോപിപ്പിച്ച് ‘ഫിറ്റ് സ്‌കൂള്‍’ ആണെന്ന് ഉറപ്പുവരുത്തണമെന്നു പ്രധാനമന്ത്രി ആഹ്വാനംചെയ്തു.
ആത്മനിർഭർ ഭാരത് റോസ്ഗർ പദ്ധതിക്ക് കേന്ദ്ര മന്ത്രിസഭ അംഗീകാരം നൽകി

രാജ്യത്ത് കൂടുതൽ തൊഴിലവസരങ്ങൾ സൃഷ്ടിക്കുന്നത് ലക്ഷ്യമിട്ട് ആത്മനിർഭർ ഭാരത് റോസ്ഗർ പദ്ധതിക്ക് പ്രധാന മന്ത്രി നരേന്ദ്രമോദി അധ്യക്ഷനായ കേന്ദ്ര മന്ത്രിസഭ അംഗീകാരം നൽകി. സംഘടിത മേഖലയിലെ തൊഴിലവസരങ്ങൾ വർദ്ധിപ്പിക്കുന്നതിനും ആത്മ നിർഭർ പാക്കേജ് 3.0 യ്ക്ക് കീഴിൽ നടക്കുന്ന കോവിഡ് പുനരുദ്ധാരണ പദ്ധതികളുടെ ഭാഗമായി കൂടുതൽ തൊഴിലവസരങ്ങൾ സൃഷ്ടിക്കുന്നതിന് അനുകൂലമായ സാഹചര്യം ഒരുക്കുന്നതും ലക്ഷ്യമിട്ടാണ് നടപടി പദ്ധതിയുടെ ചെലവിലേക്കായി നടപ്പ് സാമ്പത്തിക വർഷം 1584 കോടി രൂപയും, പദ്ധതി കാലയളവ് ആയ 2020- 2023 ലേക്ക് ആകെ 22,810 കോടി രൂപയും മന്ത്രിസഭ അനുവദിച്ചു. പദ്ധതിയുടെ പ്രധാന പ്രത്യേകതകൾ താഴെ പറയുന്നു: i. 2020 ഒക്ടോബർ 1 മുതൽ 2021 ജൂൺ 30 വരെ പുതുതായി ജോലിക്ക് കയറിയ എല്ലാവർക്കും രണ്ടു വർഷക്കാലത്തേക്ക് കേന്ദ്രസർക്കാർ സബ്സിഡി ലഭ്യമാക്കും ii. ആയിരം പേർക്ക് വരെ തൊഴിൽ ലഭ്യമാക്കുന്ന സംരംഭങ്ങളിൽ പുതിയ തൊഴിലാളികളുടെ ഈ പി എഫ് ഒ വിഹിതം ഭാരത സർക്കാർ നൽകുന്നതാണ്. തൊഴിലാളി നൽകേണ്ട 12 ശതമാനവും തൊഴിൽദാതാവ് നൽകേണ്ട 12 ശതമാനവും ആണ് രണ്ടു വർഷക്കാലയളവിലേയ്ക്ക് കേന്ദ്രം ലഭ്യമാക്കുക. iii. ആയിരത്തിലേറെ പേർ ജോലി ചെയ്യുന്ന സ്ഥാപനങ്ങളിൽ പുതുതായി ജോലിക്ക് എത്തുന്നവരുടെ 12 ശതമാനം ഇ പി എഫ് ഒ വിഹിതം രണ്ടു വർഷത്തേക്ക് കേന്ദ്രം നൽകുന്നതാണ്. iv. 2020 ഒക്ടോബർ 1 ന് മുന്‍പ് ഇ പി എഫ് ഒയ്ക്ക് കീഴിൽ രജിസ്റ്റർ ചെയ്ത സ്ഥാപനങ്ങളിൽ ജോലി ചെയ്യാത്തതും പ്രതിമാസം 15,000 രൂപയിൽ താഴെ വേതനം വാങ്ങുന്നതും 2020 ഒക്ടോബർ 1 ന് മുൻപായി യൂണിവേഴ്സൽ അക്കൗണ്ട് നമ്പരോ ഇ പി എഫ് ഒ മെമ്പർ അക്കൗണ്ട് നമ്പരോ ഇല്ലാത്തതുമായ തൊഴിലാളികൾക്ക് പദ്ധതിയുടെ പ്രയോജനം ലഭിക്കുന്നതാണ്. v. യൂണിവേഴ്സൽ അക്കൗണ്ട് നമ്പർ ഉള്ളതും 15000 രൂപയിൽ താഴെ പ്രതിമാസം വേതനം വാങ്ങുന്നതും കോവിഡ് മഹാമാരി കാലത്ത് 2020 മാർച്ച് 1 മുതൽ 2020 സെപ്റ്റംബർ 30 വരെ ജോലി നഷ്ടപ്പെട്ടതും 2020 സെപ്റ്റംബർ 30 വരെ ഇപിഎഫ് ഒ യ്ക്ക് കീഴിലുള്ള സ്ഥാപനങ്ങളിൽ ജോലിക്ക് കയറാത്തതുമായ എല്ലാ ഇപിഎഫ്ഒ അംഗങ്ങൾക്കും പദ്ധതിയുടെ പ്രയോജനം ലഭിക്കും. vi. ഗുണഭോക്താക്കളുടെ ആധാർ ബന്ധിത അക്കൗണ്ടുകളിലേക്ക് ഇലക്ട്രോണിക് വിനിമയത്തിലൂടെ ഇപിഎഫ്ഒ തുക നൽകുന്നതാണ്. vii.പദ്ധതിക്കായി ഇപിഎഫ്ഒ ഒരു പ്രത്യേക സോഫ്റ്റ് വെയറിനും, സുതാര്യവും ഉത്തരവാദിത്വ പൂർണമായ നടപടിക്രമങ്ങൾക്കും രൂപം നൽകുന്നതാണ്. viii. ABRY യുടെ ഗുണം ലഭിക്കുന്ന വ്യക്തികൾക്ക് ഇപിഎഫ്ഒ നൽകുന്ന മറ്റൊരു വിധ പദ്ധതിയുടെയും പ്രയോജനം ലഭിക്കുന്നില്ല എന്ന് ഉറപ്പാക്കുന്നതിനായി ഇപിഎഫ് ഒ സത്വര നടപടികൾ സ്വീകരിക്കുന്നതാണ്.
പാർലമെന്റ് അംഗങ്ങൾക്കായി നവംബർ 23 ന് ബഹുനില ഫ്ലാറ്റുകൾ പ്രധാനമന്ത്രി ഉദ്ഘാടനം ചെയ്യും

പാർലമെന്റ് അംഗങ്ങൾക്കായി ബഹുനില ഫ്ലാറ്റുകൾ പ്രധാനമന്ത്രി ശ്രീ നരേന്ദ്ര മോദി 2020 നവംബർ 23 ന് രാവിലെ 11 ന് വീഡിയോ കോൺഫറൻസിംഗ് വഴി ഉദ്ഘാടനം ചെയ്യും. ലോക്സഭാ സ്പീക്കർ ശ്രീ ഓം ബിർളയും ചടങ്ങിൽ പങ്കെടുക്കും. 80 വർഷത്തിലേറെ പഴക്കമുള്ള എട്ട് പഴയ ബംഗ്ലാവുകൾ 76 ഫ്ളാറ്റുകൾ നിർമ്മിക്കുന്നതിനായി പുനർനിർമ്മിക്കുകയാണു ചെയ്തത്. കൊവിഡ് -19 ന്റെ ആഘാതം വകവയ്ക്കാതെ, അനുവദനീയമായ ചെലവിൽ നിന്ന് 14 ശതമാനം ലാഭിക്കുകയും സമയബന്ധിതമായി ഫ്ലാറ്റുകളുടെ നിർമ്മാണം പൂർത്തിയാക്കുകയും ചെയ്തു. ഊർജ്ജ കാര്യക്ഷമമായ എൽഇഡി ലൈറ്റ് ഫിറ്റിംഗുകൾ, ലൈറ്റ് നിയന്ത്രണത്തിനായി ഒക്യുപൻസി ബേസ്ഡ് സെൻസറുകൾ, വിആർവി ഉള്ള എയർ കണ്ടീഷണറുകൾ എന്നിവ ഉൾപ്പെടെ നിരവധി ഹരിത സൗഹൃദ സാമഗ്രികൾ കെട്ടിട നിർമാണത്തിന് ഉൾപ്പെടുത്തിയിട്ടുണ്ട്. കുറഞ്ഞ വൈദ്യുതി ഉപഭോഗത്തിനുള്ള സംവിധാനം, ജലസംരക്ഷണത്തിനുള്ള ഉപകരണങ്ങൾ, മഴവെള്ള സംഭരണ സംവിധാനം, സൗരോർജ്ജ പ്ലാൻ്റ് എന്നിവയും ഇവയുടെ ഭാഗമാണ്.
ശ്രീ ഗുരു തേജ് ബഹാദൂർ ജിയുടെ രക്തസാക്ഷിത്വ ദിനത്തിൽ പ്രധാനമന്ത്രിയുടെ പ്രണാമം

ശ്രീ ഗുരു തേജ് ബഹാദൂർ ജിയുടെ രക്തസാക്ഷിത്വ ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "ശ്രീ ഗുരു തേജ് ബഹാദൂർ ജിയുടെ രക്തസാക്ഷിത്വം നമ്മുടെ ചരിത്രത്തിലെ അവിസ്മരണീയ നിമിഷമാണ്. അവസാന ശ്വാസം വരെ അനീതിക്കെതിരെ പോരാടിയ അദ്ദേഹം. ഈ ദിവസം ശ്രീ ഗുരു തേജ് ബഹാദൂർ ജിയെ ഞാൻ നമിക്കുന്നു. അടുത്തിടെ ഡൽഹിയിലെ ഗുരുദ്വാര സിസ് ഗഞ്ച് സാഹിബ് സന്ദർശിച്ചതിന്റെ ചില കാഴ്ചകൾ പങ്കുവെക്കുന്നു.
സീഷെല്‍സ് പാര്‍ലമെന്ററി പ്രതിനിധിസംഘം പ്രധാനമന്ത്രിയെ സന്ദര്‍ശിച്ചു

സീഷെല്‍സ് പാര്‍ലമെന്റില്‍നിന്നുള്ള പന്ത്രണ്ടംഗ പ്രതിനിധിസംഘം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. സ്പീക്കര്‍ ബഹുമാനപ്പെട്ട പാട്രിക് പിള്ളൈ നയിച്ച സംഘത്തില്‍ ഗവണ്‍മെന്റ് ബിസിനസ് നേതാവ് ബഹുമാനപ്പെട്ട ചാള്‍സ് ഡി കൊമ്മര്‍മോണ്ടും ഉള്‍പ്പെടുന്നു. ഇരു രാജ്യങ്ങളിലെയും നിയമനിര്‍മാണസഭകള്‍ തമ്മിലുള്ള വര്‍ധിച്ച തോതിലുള്ള കൈമാറ്റങ്ങളെ പ്രധാനമന്ത്രി സ്വാഗതം ചെയ്തു. ഇന്ത്യന്‍ മഹാസമുദ്രത്തില്‍ ഉള്‍പ്പെടെ ഇന്ത്യയും സീഷെല്‍സും തമ്മിലുള്ള കരുത്തുറ്റതും സജീവവുമായ ബന്ധത്തെ നിലനിര്‍ത്തുന്നതില്‍ അവര്‍ വഹിക്കുന്ന പങ്കിനെ അദ്ദേഹം അഭിനന്ദിച്ചു. ഇരു രാജ്യങ്ങളും തമ്മിലുള്ള സഹകരണം വര്‍ധിപ്പിക്കാന്‍ സഹായകമായിത്തീര്‍ന്ന തന്റെ 2015 മാര്‍ച്ചിലെ സീഷെല്‍സ് സന്ദര്‍ശനത്തെക്കുറിച്ചു പ്രധാനമന്ത്രി അനുസ്മരിച്ചു. സഹകരണവവും ജനങ്ങള്‍ തമ്മിലുള്ള ബന്ധവും മെച്ചപ്പെടുത്തുന്നതു സംബന്ധിച്ച കാഴ്ചപ്പാടുകള്‍ പ്രധാനമന്ത്രിയുമായി സംഘാംഗങ്ങള്‍ പങ്കുവെച്ചു. ലോക്‌സഭാ അധ്യക്ഷന്റെ ക്ഷണപ്രകാരമാണ് സീഷെല്‍സ് പാര്‍ലമെന്ററി സംഘം ഇന്ത്യയില്‍ ഔദ്യോഗിക സന്ദര്‍ശനത്തിന് എത്തിയത്.
ആര്‍.ബി.ഐ ഇന്ന് പ്രഖ്യാപിച്ച നടപടികള്‍ക്ക് പ്രധാനമന്ത്രിയുടെ പ്രശംസ,
ഇത് പണലഭ്യത വര്‍ദ്ധിപ്പിക്കുകയും വായ്പാവിതരണം മെച്ചപ്പെടുത്തുകയും ചെയ്യുമെന്ന് പ്രധാനമന്ത്രി

റിസര്‍വ് ബാങ്ക് ഓഫ് ഇന്ത്യ ഇന്ന് നടത്തിയ പ്രഖ്യാപനങ്ങളെ പ്രധാനമന്ത്രി ശ്രീ. നരേന്ദ്ര മോദി പ്രശംസിച്ചു. ഇത് പണലഭ്യത വര്‍ദ്ധിപ്പിക്കുകയും വായ്പാവിതരണം മെച്ചപ്പെടുത്തുകയും ചെയ്യുമെന്ന് പ്രധാനമന്ത്രി പറഞ്ഞു. ‘ ആര്‍.ബി.ഐയുടെ ഇന്നത്തെ പ്രഖ്യാപനം പണലഭ്യത നന്നായി വര്‍ദ്ധിപ്പിക്കുകയും വായ്പാവിതരണം മെച്ചപ്പെടുത്തുകയും ചെയ്യും. നമ്മുടെ ചെറുകിട ബിസിനസ്സുകാര്‍, സൂക്ഷ്മ, ചെറുകിട, ഇടത്തരം സംരംഭങ്ങള്‍, കൃഷിക്കാര്‍,പാവപ്പെട്ടവര്‍ എന്നിവരെ ഇത് സഹായിക്കും. വേയ്സ് ആന്റ് മീന്‍സ് അഡ്വാന്‍സ് പരിധി വര്‍ദ്ധിപ്പിച്ചത് സംസ്ഥാനങ്ങള്‍ക്കും പ്രയോജനപ്പെടും-പ്രധാനമന്ത്രി ട്വീറ്റ് ചെയ്തു.
ജുഡീഷ്യറിയുടെ അടിസ്ഥാന സൗകര്യങ്ങള്‍ മെച്ചപ്പെടുത്താനുള്ള കേന്ദ്രാവിഷ്‌കൃത പരിപാടി തുടരാന്‍ അനുമതി

രാജ്യത്തെ ജുഡീഷ്യറിയുടെ അടിസ്ഥാന സൗകര്യ വികസനത്തിനായുള്ള കേന്ദ്രാവിഷ്‌കൃത പദ്ധതി പന്ത്രണ്ടാം പഞ്ചവത്സര പദ്ധതി കാലത്തിന് ശേഷവും അതായത് (1-4-2017 മുതല്‍ 31-3-2020 വരെ) തുടരുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. നീതി നിര്‍വ്വഹണത്തിനും, നിയമ പരിഷ്‌ക്കരണത്തിനുമായുള്ള ദേശീയ ദൗത്യം വഴിയാണ് മൊത്തം 3320 കോടി രൂപ ചെലവ് വരുന്ന പദ്ധതി നടപ്പിലാക്കുന്നത്. നിര്‍മ്മാണത്തിലിരിക്കുന്ന കോടതി മുറികള്‍, ഭവന യൂണിറ്റുകള്‍ എന്നിവയുടെ പുരോഗതിയുമായി ബന്ധപ്പെട്ട വിവര ശേഖരണത്തിന് നീതി നിര്‍വ്വഹണ മന്ത്രാലയത്തിന്റെ ജിയോ ടാഗിംഗ് സംവിധാനത്തോട് കൂടിയ ഓണ്‍ലൈന്‍ നിരീക്ഷണ സംവിധാനം സ്ഥാപിക്കുന്നതിനും കേന്ദ്ര മന്ത്രിസഭ അനുമതി നല്‍കി. ഭാവിയില്‍ രാജ്യത്തൊട്ടാകെ നിര്‍മ്മിക്കേണ്ടി വരുന്ന കേടതി മുറികളുടെയും ഭവന യൂണിറ്റുകളുടെയും മാനദണ്ഡങ്ങള്‍ക്ക് രൂപം നല്‍കുന്നതിനും അവയുടെ കാര്യക്ഷമമായ നടത്തിപ്പിനും കൂടി വേണ്ടിയാണ് ഈ നിരീക്ഷണ സംവിധാനം. പദ്ധതിയുടെ പ്രയോജനങ്ങള്‍ : ജില്ല, ഉപജില്ല താലൂക്ക്, തഹസീല്‍, ഗ്രാമപഞ്ചായത്ത്, ഗ്രാമ തലങ്ങള്‍ ഉള്‍പ്പെടെ രാജ്യത്തൊട്ടാകെയുള്ള ജില്ലാ, സബോര്‍ഡിനേറ്റ് കോടതികളിലെ കോര്‍ട്ട് ഹാളുകള്‍, ജഡ്ജിമാര്‍ / ജുഡീഷ്യല്‍ ഓഫീസര്‍മാര്‍ എന്നിവരുടെ താമസ സൗകര്യം മുതലായവയുടെ ലഭ്യത ഈ പദ്ധതി വഴി ഗണ്യമായി വര്‍ദ്ധിക്കും. രാജ്യത്തെ ഒരോ പൗരനിലേയ്ക്കും എത്തിച്ചേരാനുള്ള ജുഡീഷ്യറിയുടെ പ്രവര്‍ത്തനങ്ങള്‍ ഇത് മെച്ചപ്പെടുത്തും. സാമ്പത്തിക സഹായം കോടതി മുറികളുടെയും, ജില്ലാ, സബോര്‍ഡിനേറ്റ് കോടതികള്‍ എന്നിവയിലെ ജുഡീഷ്യല്‍ ഓഫീസര്‍മാര്‍ / ജഡ്ജിമാര്‍ എന്നിവരുടെ ഭവന സമുച്ചയങ്ങളുടെയും അടിസ്ഥാന സൗകര്യ വികസനത്തിനായുള്ള കേന്ദ്രാവിഷ്‌കൃത പദ്ധതി പ്രകാരം സംസ്ഥാന ഗവണ്‍മെന്റുകള്‍ക്കും, കേന്ദ്ര ഭരണ പ്രദേശങ്ങള്‍ക്കും കേന്ദ്ര ഗവണ്‍മെന്റാണ് സഹായം ലഭ്യമാക്കുന്നത്. വടക്ക് കിഴക്കന്‍, ഹിമാലയന്‍ സംസ്ഥാനങ്ങളിലൊഴികെ പദ്ധതിക്കാവശ്യമായ തുക കേന്ദ്രവും, സംസ്ഥാനവും 60:40 അനുപാതത്തിലാണ് വഹിക്കുന്നത്. കേന്ദ്ര ഭരണ പ്രദേശങ്ങളില്‍ നൂറ് ശതമാനവും കേന്ദ്ര വിഹിതമാണ്. ജില്ലാ, സബോഡിനേറ്റ് കോടതികളില്‍ നിര്‍മ്മാണത്തിലിരിക്കുന്ന 3,000 കോര്‍ട്ട് ഹാളുകളുടെയും, ജുഡീഷ്യല്‍ ഓഫീസര്‍മാര്‍ക്കായുള്ള 1,800 ഭവന യൂണിറ്റുകളുടെയും നിര്‍മ്മാണം പൂര്‍ത്തീകരിക്കാന്‍ ഇത് സഹായിക്കും. പദ്ധതിയുടെ നിരീക്ഷണം കോടതി മുറികളുടെയും ഭവന നിര്‍മ്മാണ യൂണിറ്റുകളുടെയും നിര്‍മ്മാണ പുരോഗതി സംബന്ധിച്ച വിവര ശേഖരണത്തിനും മെച്ചപ്പെട്ട ധനവിനിയോഗത്തിനും നീതി നിര്‍വ്വഹണ വകുപ്പ് ഒരു ഓണ്‍ലൈന്‍ നിരീക്ഷണ സംവിധാനം ഏര്‍പ്പെടുത്തും. വേഗത്തിലും നല്ല രീതിയിലുള്ള നിര്‍മ്മാണം ഉറപ്പ് വരുത്താന്‍ സംസ്ഥാനങ്ങളിലെ ചീഫ് സെക്രട്ടറിമാരും, പൊതുമരാമത്ത് വകുപ്പ് ഉദ്യോഗസ്ഥരുമായുള്ള കൃത്യമായ യോഗങ്ങള്‍ മോണിറ്ററിംഗ് കമ്മറ്റി സംഘടിപ്പിക്കും. കേന്ദ്രം അനുവദിക്കുന്ന ഫണ്ടുകള്‍ താമസം കൂടാതെ സംസ്ഥാന ഗവണ്‍മെന്റുകള്‍ പൊതുമരാമത്ത് വകുപ്പിന് കൈമാറുന്നുണ്ടോ എന്നും നിരീക്ഷിക്കും. പശ്ചാത്തലം ജുഡീഷ്യറിയുടെ അടിസ്ഥാന സൗകര്യ വികസനത്തിന് സംസ്ഥാനങ്ങളെ സഹായിക്കുന്ന ഈ കേന്ദ്രാവിഷ്‌കൃത പദ്ധതി 1993-94 മുതലാണ് നടപ്പാക്കി വരുന്നത്. കോടതി മുറികള്‍, ജില്ലാ കോടതികളിലെയും സബോര്‍ഡിനേറ്റ് കോടതികളിലെയും ജുഡീഷ്യല്‍ ഓഫീസര്‍മാര്‍ / ജഡ്ജിമാര്‍ എന്നിവരുടെ ഭവന യൂണിറ്റുകള്‍ മുതലായവയുടെ നിര്‍മ്മാണത്തിന് സംസ്ഥാന ഗവണ്‍മെന്റുകള്‍ക്കും കേന്ദ്ര ഭരണ പ്രദേശങ്ങള്‍ക്കും ഈ പദ്ധതി മുഖേനയാണ് സഹായം ലഭ്യമാക്കുന്നത്.
സൈനികദിനത്തില്‍ പ്രധാനമന്ത്രി ഇന്ത്യന്‍ സൈന്യത്തെ അഭിനന്ദിച്ചു

സൈനികദിനത്തില്‍ ഇന്ത്യന്‍ സൈന്യത്തിന്റെ ധൈര്യത്തെയും വിലമതിക്കാനാവാത്ത സേവനത്തെയും പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘എല്ലാ സൈനികര്‍ക്കും യുദ്ധവിദഗ്ധര്‍ക്കും അവരുടെ കുടുംബങ്ങള്‍ക്കും സൈനികദിനത്തില്‍ ആശംസകള്‍. ഇന്ത്യന്‍ സൈന്യത്തിന്റെ ധൈര്യത്തെയും വിലമതിക്കാനാവാത്ത സേവനത്തെയും അഭിനന്ദിക്കുന്നു. രാജ്യസുരക്ഷ ഉറപ്പാക്കുന്ന കാര്യത്തിലായാലും പ്രകൃതിദുരന്തങ്ങളെ തരണം ചെയ്യുന്നതില്‍ പൗരന്മാരെ സഹായിക്കുന്നതിലായാലും ഇന്ത്യന്‍ സൈന്യം മുന്നില്‍നിന്നു നയിക്കുന്നു. നമ്മുടെ സൈന്യത്തിന്റെ ത്യാഗങ്ങള്‍ അഭിമാനത്തോടെ നാം ഓര്‍ക്കുന്നു. ജീവന്‍ വെടിയാന്‍ പോലും തയ്യാറായി അവര്‍ നിലകൊള്ളുന്നതുകൊണ്ടാണ് 125 കോടി ഇന്ത്യക്കാര്‍ സമാധാനപരമായി ജീവിക്കുന്നത്’, പ്രധാനമന്ത്രി പറഞ്ഞു.
പ്രധാനമന്ത്രിയുടെ വിഷു ആശംസ

പ്രധാനമന്ത്രി ശ്രീ നരേന്ദ്ര മോദി വിഷുവിനോടനുബന്ധിച്ച്, പ്രത്യേകിച്ച് ലോകമെമ്പാടുമുള്ള മലയാളികൾക്ക് ആശംസകൾ നേർന്നു. പ്രധാനമന്ത്രി ട്വീറ്റിൽ പറഞ്ഞു “വിഷുവിന്റെ പ്രത്യേക അവസരത്തിൽ, പ്രത്യേകിച്ച് ലോകമെമ്പാടുമുള്ള മലയാളികൾക്ക് ആശംസകൾ. സന്തോഷവും നല്ല ആരോഗ്യവും നിറഞ്ഞ ഒരു വർഷത്തിനായി ഞാൻ പ്രാർത്ഥിക്കുന്നു. –ND–
അണ്ടര്‍-19 ലോകകപ്പ് നേടിയ ഇന്ത്യന്‍ ടീമിനു പ്രധാനമന്ത്രിയുടെ അഭിനന്ദനം

അണ്ടര്‍-19 ലോകകപ്പ് നേടിയ ടീം ഇന്ത്യയുടെ യുവ ക്രിക്കറ്റര്‍മാരെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘നമ്മുടെ യുവ ക്രിക്കറ്റര്‍മാരുടെ മഹത്തായ നേട്ടം അങ്ങേയറ്റം രോമാഞ്ചമുണര്‍ത്തുന്നു. അണ്ടര്‍-19 ലോകകപ്പ് നേടിയ താരങ്ങളെ അഭിനന്ദിക്കുന്നു. ഈ നേട്ടം ഓരോ ഇന്ത്യക്കാരനിലും അഭിമാനം ഉണര്‍ത്തുന്നു’, പ്രധാനമന്ത്രി പറഞ്ഞു.
മെച്ചപ്പെട്ട ഭൂമി സൃഷ്ടിക്കാനുള്ള പ്രതിജ്ഞാബദ്ധത ഭൗമദിനത്തില്‍ പ്രധാനമന്ത്രി ആവര്‍ത്തിച്ചു

‘വരുംതലമുറകള്‍ക്കായി മെച്ചപ്പെട്ട ഭൂമി സൃഷ്ടിക്കാനുള്ള പ്രതിജ്ഞാബദ്ധത ഭൗമദിനത്തില്‍ നമുക്കു പുതുക്കാം. കാലാവസ്ഥാ വ്യതിയാനമെന്ന ശാപം പരിഹരിക്കാനായി നമുക്ക് ഒരുമിച്ചു പ്രവര്‍ത്തിക്കാം. ഇതു നമുക്കു പ്രിയപ്പെട്ട ഭൂമാതാവിനുള്ള വലിയ ആദരാഞ്ജലിയായിരിക്കും. പ്രകൃതിയുമായുള്ള ബന്ധത്തെ പ്രോല്‍സാഹിപ്പിക്കുകയും സുസ്ഥിര വികസനം ഉറപ്പുവരുത്തുകയും ചെയ്യുന്നതിനായി പ്രവര്‍ത്തിക്കുന്ന സംഘടനകളെയും വ്യക്തികളെയും ഞാന്‍ അഭിനന്ദിക്കുന്നു’, പ്രധാനമന്ത്രി പറഞ്ഞു.
ദേശീയ പെണ്‍കുഞ്ഞുദിനത്തില്‍ പ്രധാനമന്ത്രിയുടെ അഭിവാദ്യം

ദേശീയ പെണ്‍കുഞ്ഞുദിനത്തോടനുബന്ധിച്ച് പെണ്‍കുഞ്ഞുങ്ങളുടെ ശക്തിയിലും കഴിവുകളിലും നേട്ടങ്ങളിലും പ്രധാനമന്ത്രി ശ്രീ. നരേന്ദ്ര മോദി അഭിവാദ്യം അര്‍പ്പിച്ചു. പെണ്‍കുഞ്ഞുങ്ങള്‍ പ്രശോഭിതരാകുമ്പോഴാണ് ഇന്ത്യ പുരോഗമിക്കുകയെന്ന് പ്രധാനമന്ത്രി പറഞ്ഞു. ”പെണ്‍കുഞ്ഞുങ്ങളെ സംരക്ഷിക്കൂ, പെണ്‍കുഞ്ഞുങ്ങളെ പഠിപ്പിക്കൂ” എന്ന ഉദ്യമത്തിന്റെ സത്ത പരിപോഷിപ്പിച്ച് കൊ ണ്ട് വിവേചന രഹിതവും അവസരങ്ങളാല്‍ സമ്പന്നവുമായ അന്തരീക്ഷം പെണ്‍കുഞ്ഞുങ്ങള്‍ക്കായി നമുക്ക് സൃഷ്ടിക്കാമെന്ന് പ്രധാനമന്ത്രി പറഞ്ഞു.
വണ്‍ റാങ്ക് വണ്‍ പെന്‍ഷന്‍ പദ്ധതി നടപ്പാക്കുന്നതിന് അംഗീകാരം

വണ്‍ റാങ്ക് വണ്‍ പെന്‍ഷന്‍ പദ്ധതി നടപ്പാക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. വിശദാംശങ്ങള്‍: 1. പദ്ധതിപ്രകാരം 2014 ജൂലൈ ഒന്നു മുതല്‍ക്കുള്ള ആനുകൂല്യങ്ങള്‍ നല്‍കും. 2. 1-7-2014നു മുമ്പ് ഒരേ റാങ്കിലും ഒരേ സേവനകാലയളവിലും വിരമിച്ചവരുടെ പുതിയ പെന്‍ഷന്‍ തുക 2013ല്‍ വിതരണം ചെയ്ത ഏറ്റവും കുറഞ്ഞതും കൂടിയതുമായ പെന്‍ഷന്‍ തുകയുടെ ശരാശരി ആയിരിക്കും. ശരാശരിക്കു മേലെ പെന്‍ഷന്‍ ലഭിക്കുന്നവര്‍ക്ക് ഇപ്പോള്‍ ലഭിച്ചികൊണ്ടിരിക്കുന്ന തുക തുടര്‍ന്നും ലഭിക്കും. 3. യുദ്ധത്തില്‍ മരിച്ച സൈനികരുടെ വിധവകള്‍ക്കും അംഗവൈകല്യം സംഭവിച്ച പെന്‍ഷനര്‍മാര്‍ക്കും ഈ ആനുകൂല്യത്തിന് അര്‍ഹതയുണ്ടായിരിക്കും. 4. റൂള്‍ 13(3)1(i)(b), 13(3) 1(iv) അല്ലെങ്കില്‍ ആര്‍മി റൂള്‍ 1954ലെ റൂള്‍ 16B പ്രകാരം അല്ലെങ്കില്‍ തത്തുല്യമായ നാവി, എയര്‍ഫോഴ്‌സ് നിയമപ്രകാരം സ്വയം അപേക്ഷ നല്‍കി സേവനം അവസാനിപ്പിച്ചവര്‍ക്ക് വണ്‍ റാങ്ക് വണ്‍ പെന്‍ഷന്‍ പദ്ധതി പ്രകാരമുള്ള ആനുകൂല്യങ്ങള്‍ ലഭിക്കില്ല. 5. അര്‍ധവാര്‍ഷിക തവണകളായാണു കുടിശ്ശിക കൊടുത്തുതീര്‍ക്കുക. എന്നാല്‍, സ്‌പെഷ്യല്‍/ലിബറലൈസ്ഡ് ഫാമിലി പെന്‍ഷന്‍ ലഭിക്കുന്നവരും ഗാലന്ററി അവാര്‍ഡ് ജേതാക്കളും ഉള്‍പ്പെടെ ഫാമിലി പെന്‍ഷന്‍ ലഭിക്കുന്ന എല്ലാവര്‍ക്കും കുടിശ്ശിക ഒറ്റത്തവണയായി നല്‍കും. 6. ഇനിയങ്ങോട്ട് ഓരോ അഞ്ചു വര്‍ഷംകൂടുമ്പോഴും പെന്‍ഷന്‍ പുതുക്കിനിശ്ചയിക്കും. 7. 2015 ഡിസംബര്‍ 14ന് പാറ്റ്‌ന ഹൈക്കോടതി റിട്ട. ചീഫ് ജസ്റ്റിസ് എല്‍.നരസിംഹ റെഡ്ഡി തലവനായി രൂപീകരിച്ച ജുഡീഷ്യല്‍ കമ്മിറ്റി ആറു മാസത്തിനകം റിപ്പോര്‍ട്ട് നല്‍കണം.. ഒരു റാങ്ക് ഒരു പെന്‍ഷന്‍ പദ്ധതി യാഥാര്‍ഥ്യമാകുന്നതോടെ സൈനിക പെന്‍ഷന്‍കാരുടെയും ഫാമിലി പെന്‍ഷന്‍കാരുടെയും പെന്‍ഷന്‍ തുക ഉയരും. പദ്ധതി നടത്തിപ്പില്‍ വീഴ്ചകള്‍ സംഭവിച്ചിട്ടുണ്ടോ എന്നു കണ്ടെത്താന്‍ ജുഡീഷ്യല്‍ കമ്മീഷന്റെ പ്രവര്‍ത്തനം സഹായകമാകും. കാലം തികയുംമുമ്പേ വിരമിച്ചവര്‍ക്കായുള്ളത് ഉള്‍പ്പെടെ വണ്‍ റാങ്ക് വണ്‍ പെന്‍ഷന്‍ പദ്ധതിയിലെ കുടിശ്ശിക കൊടുത്തുതീര്‍ക്കാന്‍ 10925.11 കോടി രൂപയാണു ഗവണ്‍മെന്റ് കണ്ടെത്തേണ്ടത്. പ്രതിവര്‍ഷം 7488.7 കോടി രൂപ അധികം നീക്കിവെക്കേണ്ടിയും വരും. 2016 മാര്‍ച്ച് 31 വരെ 15.91 ലക്ഷം പൂര്‍വസൈനികര്‍ക്ക് വണ്‍ റാങ്ക് വണ്‍ പെന്‍ഷന്‍ പദ്ധതിയുടെ ആദ്യ തവണ നല്‍കിക്കഴിഞ്ഞു. 2,861 കോടി രൂപയാണു കുടിശ്ശികയായി വിതരണം ചെയ്തത്. 1.15 ലക്ഷം പൂര്‍വസൈനികരുടെ സേവന കാലാവധി തുടങ്ങിയ കാര്യങ്ങള്‍ പഠിച്ച് മുന്‍ഗണനാക്രമത്തില്‍ തുക കണക്കാക്കുന്നതിനായുള്ള പ്രവര്‍ത്തനങ്ങള്‍ നടത്തിവരികയാണ്.
റെയില്‍വേ സുരക്ഷയില്‍ ഇന്ത്യക്കും ജപ്പാനും ഇടയില്‍ സഹകരണത്തിന് മന്ത്രിസഭാ അനുമതി

റെയില്‍വേ സുരക്ഷ സംബന്ധിച്ച് ഇന്ത്യ ജപ്പാനുമായി ഒപ്പുവച്ച സഹകരണ ധാരണാപത്രം ( എംഒസി) പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകരിച്ചു. 2017 ഫെബ്രുവരിയിലാണ് ധാണാപത്രം ഒപ്പുവച്ചത്. എംഒസി ഒപ്പുവച്ചത് താഴെപ്പറയുന്ന മേഖലകളില്‍ സഹകരണത്തിന് വഴിവയ്ക്കും: 1. പാളത്തിന്റെ സുരക്ഷ ( ഉദാഹരണം, റെയില്‍ വെല്‍ഡിംഗ്, റെയില്‍ പരിശോധന, പാളത്തിന്റെ വൈദ്യുതീകരണം തുടങ്ങിയവ). 2. റെയില്‍പ്പാളത്തിന്റെ സുരക്ഷയുമായി ബന്ധപ്പെട്ട ഏറ്റവും പുതിയ സാങ്കേതിക വിദ്യ( ഓട്ടോമാറ്റിക് പരിശോധനാ സാങ്കേതികവിദ്യ മുതലായവ). 3.റോളിംഗ് സ്‌റ്റോക്ക് സുരക്ഷ( ഉദാഹരണം, അറ്റകുറ്റപ്പണികള്‍ മുതലായവ). 4. വന്‍കിട അപകടങ്ങള്‍ പ്രതിരോധിക്കുന്നതിന് അപകട കാരണങ്ങള്‍ വിലയിരുത്തുന്നതിന്റെ അടിസ്ഥാനത്തില്‍ പരിഗണിക്കുന്നതിനൊപ്പം, എംഒസിക്കുള്ളില്‍ നിന്നുകൊണ്ട് രണ്ടു രാജ്യങ്ങളുടെയും യോജിച്ച തീരുമാനപ്രകാരമുള്ള മറ്റെന്തെങ്കിലും പ്രധാനപ്പെട്ട റെയില്‍ സുരക്ഷ കാര്യം. റെയില്‍ മേഖലയിലെ ഏറ്റവും പുതിയ വികസനവും വിജ്ഞാനവുമായി സംവദിക്കാനും പങ്കുവയ്ക്കാനും എംഒസി ഇന്ത്യന്‍ റെയില്‍വേയ്ക്ക് വേദി ലഭ്യമാക്കും. ഈ എംഒസിക്കു കീഴില്‍ ഉള്‍പ്പെടുന്ന സഹകരണം: എ. വിദഗ്ധരെ അയയ്ക്കുക. ബി. ജീവനക്കാര്‍ക്ക് ജപ്പാനില്‍ പരിശീലനം. സി. വിവരങ്ങളുടെയും മികച്ച പ്രയോഗങ്ങളുടെയും പങ്കുവയ്ക്കല്‍ ഡി. രണ്ടു രാജ്യങ്ങളുടെയും ദേശീയ നിയമങ്ങള്‍ക്കും നിയന്ത്രണങ്ങള്‍ക്കും വിധേയമായി ഭാരത സര്‍ക്കാരിന്റെ റെയില്‍വേ മന്ത്രാലയത്തിനു കീഴിലെ ഗവേഷണ രൂപകല്‍പ്പനയും നിലവാരവും സംബന്ധിച്ച സ്ഥാപനത്തിന് (ആര്‍ഡിഎസ്ഒ) ജപ്പാന്റെ ദേശീയ ഗതാഗത സുരക്ഷാ, പാരിസ്ഥിതിക വിഭാഗത്തിന്റെ സംഭാവന ഉള്‍പ്പെടെ മറ്റു സ്ഥാപനങ്ങളുടെയും സംഘടനകളുടെയും മന്ത്രലയങ്ങളുടെയും പങ്കാളിത്തം പ്രോല്‍സാഹിപ്പിക്കുക.
കേരളത്തിലെ വെള്ളപ്പൊക്ക സ്ഥിതിഗതികളെ കുറിച്ച് പ്രധാനമന്ത്രി മുഖ്യമന്ത്രിയുമായി സംസാരിച്ചു ; സാധ്യമായ എല്ലാ സഹായവും ഉറപ്പ് നല്‍കി

സംസ്ഥാനം നേരിടുന്ന ഗുരുതരമായ വെള്ളപ്പൊക്ക സ്ഥിതിഗതികളെ സംബന്ധിച്ച് പ്രധാനമന്ത്രി ശ്രീ. നരേന്ദ്ര മോദി മുഖ്യമന്ത്രി ശ്രീ. പിണറായി വിജയനുമായി ടെലിഫോണില്‍ സംസാരിച്ചു. പ്രധാനമന്ത്രി പറഞ്ഞു 'കേരളത്തിന്റെ വിവിധ പ്രദേശങ്ങളില്‍ വെള്ളപ്പൊക്കത്തെ തുടര്‍ന്നുള്ള സ്ഥിതിഗതികള്‍ മുഖ്യമന്ത്രി ശ്രീ. പിണറായി വിജയനുമായി സംസാരിച്ചു. ദുരിതബാധിതര്‍ക്ക് സാധ്യമായ എല്ലാ സഹായവും വാഗ്ദാനം ചെയ്തു. ഈ ദുരന്തം നേരിടുന്നതില്‍ കേരളത്തിലെ ജനങ്ങളോടൊപ്പം ഞങ്ങള്‍ തോളോട് തോള്‍ ചേര്‍ന്ന് നില്‍ക്കും.'
പുനസൃഷ്ടിക്കാവുന്ന ഊര്‍ജ്ജം എന്ന വിഷയത്തില്‍ പ്രധാനമന്ത്രിയുടെ വട്ടമേശ സമ്മേളനം

പുനസൃഷ്ടിക്കാവുന്ന ഊര്‍ജ്ജം എന്ന വിഷയത്തില്‍ പ്രധാനമന്ത്രി ശ്രീ നരേന്ദ്ര മോദി ഊര്‍ജ്ജരംഗത്തെ ഉന്നത സിഇഒമാരും വിദഗ്ധരുമായി വട്ടമേശ സമ്മേളനം നടത്തി. അമേരിക്കയിലെ ഊര്‍ജ്ജ സെക്രട്ടറി ഡോ. ഏണസ്റ്റ് മോനിസ്, മുന്‍ സെക്രട്ടറി പ്രഫ. സ്റ്റീവന്‍ ചു എന്നിവരും യോഗത്തില്‍ പങ്കെടുത്തു. സണ്‍എഡിസണ്‍ സിഇഒ അഹമ്മദ് ചടില, സോഫ്ട്ബാങ്ക് പ്രസിഡന്റും സിഒഒയുമായ നികേഷ് അരോറ, ബ്ലൂം എനര്‍ജി സിഇഒ കെ. ആര്‍. ശ്രീധര്‍, സോളാസൈം സിഇഒ ജോനാഥന്‍ വോള്‍ഫ്‌സണ്‍, വെന്‍ച്വര്‍ ക്യാപിറ്റലിസ്റ്റ് ജോണ്‍ ഡോയര്‍, ഡിബിഎല്‍ പാര്‍ട്ട്‌ണേര്‍സിലെ ഇറ എഹ്രന്‍പ്രീസ് എന്നിവരും സന്നിഹിതരായിരുന്നു. സ്റ്റാന്‍ഫോര്‍ഡ് സര്‍വകലാശാലയില്‍ നിന്നുള്ള പ്രഫ. അരുണ്‍ മജുംദാര്‍, പ്രഫ. റോജര്‍ നോള്‍, ഡോ. ആഞ്ജനി കൊച്ചാര്‍, പ്രഫ. സാലി ബെന്‍സണ്‍ എന്നിവരും പങ്കെടുത്തു. ശുദ്ധ ഊര്‍ജ്ജത്തിന്റെ ലോക തലസ്ഥാനമാകുന്നതിനുള്ള ഗുണങ്ങള്‍ ഇന്ത്യയ്ക്കുണ്ടെന്ന് യോഗത്തില്‍ പങ്കെടുത്തവര്‍ അഭിപ്രായപ്പെട്ടു. വൈദ്യുതി സംഭരണം ചെലവ് കുറഞ്ഞതാകുന്നതോടു കൂടി ശുദ്ധവും, പുനസൃഷ്ടിക്കാവുന്നതുമായ ഊര്‍ജ്ജം എന്നുള്ളത് ചെലവില്ലാത്ത മാര്‍ഗ്ഗമാകുമെന്നും, ശുദ്ധോര്‍ജ്ജ സംരംഭങ്ങളില്‍ നേതൃത്വം വഹിക്കാന്‍ ഇന്ത്യയിലെ സംസ്ഥാനങ്ങളെയും നഗരങ്ങളെയും അനുവദിക്കണമെന്നും അഭിപ്രായമുയര്‍ന്നു. ഇന്ത്യ ലക്ഷ്യം വയ്ക്കുന്ന 175 ഗിഗാവാട്ട് നവീകരിക്കാവുന്ന ഊര്‍ജ്ജത്തെ വഹിക്കുന്നതിന് നിലവിലെ ഗ്രിഡ് പര്യാപ്തമല്ലാത്തതിനാല്‍ ഗ്രിഡ് മേഖലയില്‍ കൂടുതല്‍ പ്രതിബന്ധത ആവശ്യമാണെന്നും യോഗത്തില്‍ നിര്‍ദ്ദേശമുണ്ടായി. 175 ഗിഗാവാട്ട് എന്ന സ്വപ്നം കൈവരിക്കുന്നതില്‍ സ്വകാര്യ നിക്ഷേപത്തിന്റെ പ്രാധാന്യവും ചര്‍ച്ച ചെയ്യപ്പെട്ടു. സ്വകാര്യ നിക്ഷേപമുപയോഗിച്ച് ജലദൗര്‍ലഭ്യം പരിഹരിച്ച ഇസ്രായേല്‍ മാതൃകയും ചൂണ്ടിക്കാണിക്കപ്പെട്ടു. സാങ്കേതിക ഏകീകരണം, ധന, നിയന്ത്രണ രൂപരേഖകള്‍, ശരിയായ പ്രതിഭാ സഞ്ചയം എന്നീ നാലു മേഖലകളിലെ പ്രശ്‌നങ്ങളാണ് ഇന്ത്യ അഭിസംബോധന ചെയ്യേണ്ടതെന്നും വിദഗ്ധര്‍ അഭിപ്രായപ്പെട്ടു. തങ്ങളുടെ കമ്പനികളില്‍ ഉപയോഗിക്കുന്ന സാങ്കേതിക വിദ്യകളെയും നൂതന ആശയങ്ങളെയും പറ്റിയുള്ള വിവരണം സിഇഒമാര്‍ പ്രധാനമന്ത്രി ശ്രീ മോദിക്ക് നല്‍കി. 175 ഗിഗാ വാട്ട്‌സ് ശുദ്ധ ഊര്‍ജ്ജം എന്ന ലക്ഷ്യം കൈവരിക്കുന്നതില്‍ ഇന്ത്യയ്ക്കുള്ള പ്രതിജ്ഞാബദ്ധത പ്രധാനമന്ത്രി ഊന്നിപ്പറഞ്ഞു. റെയില്‍വേ പോലുള്ള മേഖലകളിലെ നിക്ഷേപ സാധ്യതകളെ കുറിച്ചും അദ്ദേഹം സംസാരിച്ചു. നിയന്ത്രണം, വിതരണകമ്പനികളുടെ സാമ്പത്തിക സുസ്ഥിതി തുടങ്ങിയ കാര്യങ്ങള്‍ പരിഹരിക്കാന്‍ ഗവണ്‍മെന്റ് പ്രവര്‍ത്തിച്ചു വരികയാണെന്നും അദ്ദേഹം പറഞ്ഞു. സൗരോര്‍ജ്ജത്തില്‍ പ്രവര്‍ത്തിക്കുന്ന കൊച്ചി വിമാനത്താവളം, ഗുജറാത്തിലെ കനാലിനു മീതേ സ്ഥാപിച്ച സോളാര്‍ പാനലുകള്‍ തുടങ്ങി പുനസൃഷ്ടിക്കാവുന്ന ഊര്‍ജ്ജ മേഖലയില്‍ നടത്തിയ സംരംഭകളെ കുറിച്ച് പ്രധാനമന്ത്രി വിശദീകരിച്ചു. അടുത്ത ദശകത്തില്‍ പുനസൃഷ്ടിക്കാവുന്ന ഊര്‍ജ്ജ മേഖലയില്‍ ഒരു വിപ്ലവം സൃഷ്ടിക്കാന്‍ സാധിക്കുമെന്നും പ്രധാനമന്ത്രി ആത്മവിശ്വാസം പ്രകടിപ്പിച്ചു.
പുള്ളിപ്പുലികളുടെ എണ്ണത്തിലെ വര്‍ദ്ധനവില്‍ പ്രധാനമന്ത്രി സന്തോഷം പ്രകടിപ്പിച്ചു

ഇന്ത്യയില്‍ പുള്ളിപ്പുലികളുടെ എണ്ണത്തിലുണ്ടാകുന്ന വര്‍ദ്ധനവില്‍ പ്രധാനമന്ത്രി നരേന്ദ്രമോദി സന്തോഷം പ്രകടിപ്പിക്കുകയും മൃഗസംരക്ഷണത്തിന് വേണ്ടി പ്രവര്‍ത്തിക്കുന്ന എല്ലാവരെയും അഭിനന്ദിക്കുകയും ചെയ്തു. ''സുപ്രധാനമായ വാര്‍ത്ത! സിംഹങ്ങള്‍ക്കും കടുവകള്‍ക്കും ശേഷം പുള്ളിപ്പുലികളുടെ സംഖ്യയും വര്‍ദ്ധിക്കുന്നു. മൃഗസംരക്ഷണത്തിനായി പ്രവര്‍ത്തിക്കുന്ന എല്ലാവര്‍ക്കും അഭിനന്ദനങ്ങള്‍. ഈ പരിശ്രമങ്ങള്‍ നമ്മള്‍ നിര്‍ത്താതെ തുടരുകയും നമ്മുടെ മൃഗങ്ങള്‍ സുരക്ഷിതമായ ആവാസവ്യവസ്ഥയില്‍ ജീവിക്കുന്നുവെന്ന് ഉറപ്പുവരുത്തുകയൂം വേണം'' ഒരു ട്വീറ്റില്‍ പ്രധാനമന്ത്രി പറഞ്ഞു.